Xiyenga-ntsongo xi siviwile hi x. 7 (b) xa Nawu wa 15 wa 1996. Xikongomelo xa minongonoko-ntsongo i ku vona leswaku ku va na matirhelo ya kahle na ndzingano no fikelela vutshila na mfuwo swa seketeriwa, na leswaku nhluvukiso wa humelela eka swiyenge hinkwaswo swa vanhu. Dyondzo ya vutshila, vuleteri na nhluvukiso wa mintlawa leyi ku kongomisiweke eka yona yo fana na vavasati, vana, vantshwa na vatsoniwa swi fanele ku tekeriwa enhlokweni. Xin'wana xa mfungho lowukulu wo hambana na fambiselo ra xikhale ku ve ku yimisiwa ka fulege leyintshwa hi 1994. Nkarhi lowu, wu tiyise ku tinyungubyisa ka hina na nxiximeko wa tiko lerintshwa, no hoyozela vumunhu bya hinkwavo. Mfungho wun'wana ku ve ku sunguriwa ka Minkhacu ya Mimfungho ya Ximfumo ya Tiko leyintshwa (new Coat of Arms) hi ti 27 ta Epreli (Dzivamisoko) 2000, minkhacu leyi yi nga angarhela matimu ya vanhu hinkwavo va tiko. Hi ku endla leswi, ku ve na minkhaviso leyintshwa leyi yi angarhelaka Afrika na mimfungho ya tikonkulu leswaku swi va xiyenge xa mindhavuko leyintshwa leyi yi nga xiseketelo xa ku sungula ka Afrika Dzonga leyintshwa.